પરિણામે, શેરબજારમાં રોજ કડાકા અને ભડાકા જોવા મળી રહ્યા છે. હકીકતમાં, ‘મિંયા ઠેરના ઠેર’ એવો ઘાટ થવાનો છે. સૌ પ્રથમ તો ઇરાને ક્રૂડ ઓઈલ ઉત્પાદન બંધ કરવાની જાહેરાત કરી છે. ભારતની કુલ આયાતમાં ૮૦ ટકા યોગદાન માત્રને માત્ર પેટ્રોલ અને ડીઝલ સહિતની પેટ્રોલિયમ પેદાશો છે. જો આંતરરાષ્ટ્રીય બજારમાં ડોલરની સામે રૂપિયો ઉત્તરોત્તર નબળો પડતો હોય તો પેટ્રોલ-ડીઝલના ભાવ શી રીતે કાબૂમાં રહેશે? અને આજની તારીખે ૮૫ ડોલર પ્રતિ બેરલમાં ઉપલબ્ધ ક્રૂડ ઓઈલ ૧૦૦ ડોલર સુધી પહોંચશે એવી સંભાવના છે ત્યારે ભારતનાં અર્થતંત્રની શું હાલત થશે? આજે પરિસ્થિતિ એટલી વકરી ચૂકી છે કે અમેરિકી ડોલરને સહેજ શરદી પણ થાય તો ભારતીય અર્થતંત્રને છીંકો આવવા લાગે છે. ટૂંકમાં, જેટલીની પેટ્રોલિયમ નીતિમાં ૧૫ દિવસમાં સરવાળે ભાગાકાર જેવી નોબત આવવાની છે.